**Az év pedagógusa (középiskola)**

**Balázsné Szabó Lívia**

**Balázsné Szabó Lívia** pedagógusként és emberként is meghatározó személyisége intézményének, a Szent László Katolikus Középiskolának. 2018 óta folytatja nevelő-oktató munkáját iskolánkban. Mindig nagy odafigyeléssel, szakmai igényességgel végzi feladatait. Pályája során folyamatosan képezte magát, így a biológia és kémia szaktárgyak magasszintű szakértelmet tanúsító oktatójává vált.

Tanítványaival való kapcsolata szakmai és baráti szempontból is kimagasló, munkájukat és teljesítményüket mindig globálisan és reálisan értékeli. Tanulmányi versenyekre szeretettel motiválja, közép- és emelt szintű érettségire a legalaposabb precizitással készíti diákjait.

**A 2023 – 24-es tanévben tanítványai a következő eredményeket érték el:**

**országos**

OKTV biológia II. kategória,

2. fordulóba jutott: Máté Eszter Katalin 12.A

OKTV kémia II. kategória

2. fordulóba jutott: Lippai András István 12.A

Curie Kémia Emlékverseny

Szabolcs-Szatmár- Bereg Vármegye területi fordulóján, 11-12. évfolyam kategóriában

3. helyezett: Máté Eszter Katalin 12.A

4. helyezett: Lippai András István 12.A

Dr. Árokszállásy Zoltán biológia – környezetvédelmi verseny

III. kategória döntőjében

28-29. helyezés: Máté Eszter Katalin

**vármegyei**

Kabay János Vármegyei Biológiaverseny biológiát 2-4 órában tanulók döntőjében:

3. helyezett: Máté Eszter Katalin 12.A

Gregor Mendel Vármegyei Genetikaverseny döntőjében:

2. helyezett: Lippai András István 12.A

Alfred Nobel Vármegyei Kémiaverseny kémiát heti 3 órában tanulók döntőjében:

1.helyezett: Lippai András István 12.A

4. helyezett: Máté Eszter Katalin 12.A

Osztályfőnökként szabadidejét is feláldozva törődik a gyerekekkel. Pontosan tudja, hogy melyik tanulóhoz hogyan kell szólni, milyen támogatásra, bátorításra van szükségük.

A természettudományos munkaközösségben aktívan tevékenykedik, a biológia és kémia tantárgyak népszerűsítésén sokat dolgozik. Munkatársaival játékos vetélkedőket, rendezvényeket szervez a különböző világnapokhoz kötődve, mint a Föld Napja, a Víz Világnapja, ezzel is diákjai sokoldalú és élményszerű nevelését biztosítva.

A digitális eszközök használatát aktívan gyakorolja, kollégái körében is szorgalmazza.

Két gyermekének nevelése mellett marad ideje, hogy megbeszéléseken vagy baráti beszélgetések alkalmával a munkatapasztalatokat, a jó gyakorlatokat átadja, ugyanakkor szívesen és bizalommal vesz igénybe szakmai tanácsokat is.

Korrektségével és következetességével tanítványai és kollégái tiszteletét is kivívta. Barátságos mosolya üdítően, nyugtatóan hat mindannyiunkra.

Lelkiismeretes munkája, szolgálatkészsége méltóvá teszi a tanárnőt az „Év pedagógusa” elismerésre.